LidanRubinov/Halacha-QA huggingface dataset:
שאלה: טיפול בגופת איש ע"י אחות: לאחר פטירת מת בבית החולים יש לבצע מס פעולות, כגון: ניתוק מכשירים שונים, הוצאת אינפוזיה, קטטר, עטיפת המת בעטיפה מיוחדת ועוד. האם יש בעיה שאחות תעשה זאת לגופת איש? באם עדיף שאח יעשה זאת לכתחילה, מה הדין כשאין אח במחלקה או שאח ממחלקה אחרת אינו בקי והאחות תעשה זאת בצורה טובה יותר ופחות ניוול למת?
תשובה: יש בעיה שאיש יעשה זאת לגופת אשה משום הרהור, אך להיפך לא חוששים.
שאלה: קניית כסא בביהכ"ס: האם אפשרי לקנות כסא בביהכ"ס של אדם שנהרג בתאונת דרכים? ולא להסתכן חלילה, אנו קצת חוששים האם יש ממה לחשוש?
תשובה: מותר ואין צורך לחשוש
שאלה: זמזם במקפיא: קנינו מקפיא שהשארת דלת המקפיא פתוחה לזמן מסוים (לא ידוע) מפעילה זמזם המתריע על כך שהדלת פתוחה, האם ניתן לפתוח מקפיא זה בשבת?
תשובה: מותר לפתוח, רק צריך להקפיד לסגור אותו בזמן.
שאלה: קרע במשפחה עקב נישואי יהודי רפורמי ויהודיה: בת אחותי נישאה לבחור שעבר גיור רפורמי. בזמנו פניתי אליכם והצעתם לי חד משמעית שלא ללכת לחתונה הזו וכך עשיתי. עקב כך התפרקה משפחתי, גיסי (בעל אחותי) כועס מאוד ואינו מוכן לדבר איתנו (איתי, עם רעייתי ועם ילדי). יש ממש נתק. אני מחתן (אי"ה) בקרוב בת ומשפחתו לא תגיע לחתונה (כולל אחותי). לדברי אחותי, גיסי התפקר לחלוטין ואינו מתכוון להגיע לבית הכנסת בימים הנוראים, ובכלל, ובפעם הראשונה מזה 50 שנה, אינו מתכוון לצום ביום כיפור. בטענתו שדת שהמייצגים אותה נותנים עצות שיכולות לפרק משפחה אינה דתו. אחותי ממש מיואשת ונקרעת בין הפטיש לסדן. היא מאוד רוצה להגיע לחתונה אך אם תבוא יגרם קרע במשפחתה. מה עושים? אנא עזרו לי
תשובה: לא מובנת לי התנהגותו של גיסך. אני מציע שתציע לו לקיים פגישה ביניכם וללבן את הדברים. אני סבור שהוא לא שוקל נכון את הצעדים שהוא עושה ולא בוחן לאן זה עלול להביא אותו.
שאלה: לדבר על זה או לא: אני לומד בישיבה תיכונית שבה כמו כל ישיבה תיכונית מהאיזור שלנו שאני מכיר, יש תמיד את הילדים יוצאי הדופן, שיודעים יותר מכולם. לפני כשנתיים איכשהו התחילו שניים-שלושה ילדים לדבר על דברים שקשורים באישות, ובהתחלה חטפתי שוק מעצם הידיעה, ומעצם העובדה שזה בא מחברים שלי שנתפסים בעיני כילדים נחמדים מאוד ויראי שמיים. במשך הזמן החברים התחילו להיפתח יותר אל הנושא, ולנסות לדעת כמה שיותר, וכמובן - תמיד יש את הילדים שחייבים לעשות מזה בדיחות מטופשות וילדותיות, למרות שמלכתחילה לא אמור להיות בזה דבר רע. למרות שאני לא מראה את זה ליד החברים, אני מרגיש נבוך לדבר על דברים כאלה או בכלל לשמוע, ואני לא יודע אם יש סיבה למבוכה. האם זהו גיל שבו עדיין צריך להתעלם מהנושא ולהימנע מלהתעסק בזה, או שהיות ומדובר בגיל ההתבגרות, אין לי שום סיבה להיות נבוך, ומותר לי לדבר על זה, או להגיב כשחבר אומר משהו בנושא? וגם אז - עם מי כן לדבר ועם מי לא?
תשובה: לא לדבר על כך עם חברים. נערים שמדברים על כך יש בכך ניבול פה. אין ענין לדעת פרטים בנושאים אלו. לפני שמתחתנים מסבירים לאדם כל מה שצריך לדעת. אם יש לך דברים שאתה חושב שאתה צריך לדעת תפנה לאדם מבוגר שהוא יתן לך מידע באופן ענייני ונקי.
שאלה: מזוזה שהשורות בה אינן ישרות: האם מזוזה שהסופר האריך בה במספר שורות את הכתיבה מעבר לכתב השרטוט השמאלי(השורות אינן רצופות ישנו מצב של שורה נכנסת ושורה יוצאת במספר מקומות) עד לסוף הקלף כשרה לכתחילה, והאם יש לחלק בין אשכנזים לספרדים? (רפ"ח,ט הערת הגר"א במקום)
תשובה: כמדומני שאין בזה חילוק בין אשכנזים לספרדים, המזוזה כשרה אך לכתחילה לא נכון לעשות כך.
שאלה: הדלקת נרות שבת ויו"ט בשמן תרומה: אני כהן, וקיבלתי כמות גדולה מאד של שמן זית תרומה. השימוש העיקרי שיש לי בו הוא להדלקת נרות שבת. האם יש בדבר בעיה? כמו"כ האם ישנה בעיה בהדלקת נר של יו"ט? אם הדבר לא קשה, אשמח לקבל הפניה למקורות.
תשובה: אפשר להדליק בנר של שבת אולם ביו"ט וביו"ט שחל בערב שבת אין להדליק נרות שבת בשמן תרומה טמאה. על כן, מי שמדליקה השנה ביום ד' לפני שקיעה יכולה בשמן תרומה טמאה, ומי שמדליקה אחר שקיעה לא תדליק בשמן תרומה. בין היום הראשון והשני, ובין היום השני ושבת אין להדליק. עיין כתיבה וחתימה טובה הרב יהודה הלוי עמיחי מכון התורה והארץ כפר דרום אשקלון.
שאלה: אמירת ויהי נעם במוצ"ש שבת שובה תשע"א: האם אומרים "ויהי נעם" במוצ"ש של שבת שובה הקרובה תשע"א? מחד- יש שבוע שלם של מלאכה בין ר"ה ליוה"כ. מאידך- ערב יוה"כ הינו יום טוב עם מצוות אכילה, אי-אמירת תחנון ועוד.
תשובה: עיוכ"פ מותר במלאכה לכן אומרים ויהי נועם
שאלה: כוונות בקריאת שמע: איזה כוונות ואיך לכוון כשאני אומר שמע ישראל?
תשובה: את עוצמת עומק הכוונות - אלו דברים שרק המקובלים יודעים לכוון. אדם פשוט צריך לכוון שהוא מאמין במציאות ה', אחדותו והשגחתו.
שאלה: להתיר נדר על סמך כל נדרי: כשמישהו אומר שהוא נודר נדר ואז אומר, וזה לא מצווה ולא הימנעות מהנאות, זה נחשב נדר? ניתן להתיר נדרים בתפילת כל נדרי? ואיך אפשר להתיר? מה העונש על אי קיום נדר?
תשובה: אם אדם אומר שהוא נודר זה בודאי בגדר נדר וצריך להתירו דוקא בפני ב"ד של שלשה (אפשר להתייעץ עם רב פנים מול פנים), ואי אפשר לסמוך על התרת נדרים של כל נדרי, כיון שצריך לפרט את הנדר בפני שלשה. אי קיום נדר הוא דבר חמור מאוד.
שאלה: יחוד ונגיעה בילד מאומץ: הרב כתב בשו ת שלו (ח א עמ 52) שאין בעיית יחוד ונגיעה עם ילדים שאומצו בגיל צעיר. הרב הוסיף שם: וככה הילדים גדלו כשאפילו אינם מודעים לכך שהוריהם אינם הורים ביולוגים. אם כך מה יהיה הדין באם הילד רואה שאינו בן של הוריו (כגון: שהם כהנים והוא אינו עולה עמהם לברכת כהנים או שמראהו החיצוני שונה מאוד ממראה שאר המשפחה)?
תשובה: זה לא משנה. מכיוון שהם גדלו מלכתחילה, אין שום רגש וזה כמו קרובים. יש על זה תשובה של הציץ אליעזר.
שאלה: שירי אהבה לזוג נשוי: האם לזוג נשוי מותר לשמוע שירי אהבה (ולא שירי זימה) כלשהם, כאשר הזוג מרגיש שהשירים מקרבים ומעצימים את הזוגיות שלהם? ברור לי שלפני החתונה השירים הללו מיותרים מאוד וגורמים רק למחשבות ולדמיונות שאין בהם ממש ולכן הדגשתי שמדובר בזוג נשוי כאשר הזוג שומע את השירים כשהם לבד. אני מנסה לחשוב בראש פתוח ולא לאסור על עצמי דברים שיכולים לקדם את הזוגיות לי במידה והם שייכים.
תשובה: מותר.
שאלה: ראש השנה ושבת: השנה נכנסת השבת מיד בצאת המועד. האם צריך לברך על הבדלה בין קודש לקודש בקידוש השבת, ואם כן מה הסדר?
תשובה: מאחר וקדושת השבת גדולה משל יום טוב, שהרי לא מבשלים בשבת, אין הבדלה בין יום טוב לשבת (כשיום טוב חל במוצאי שבת יש סדר הבדלה בקידוש). עושים קידוש רגיל.
שאלה: נתינת כספי מעשר לחמי: ההורים של אישתי נמצאים בחובות אדירים גם לבנק וגם למשפחתם הקרובה. לחמי יש בית שעדיין משלם עליו משכנתא. האם ניתן לתת להם את מעשר הכספים שלנו? בברכת התורה
תשובה: אפשר לתת להם, יש לנו כלל - ומבשרך לא תתעלם.
שאלה: כשרות ויטמינים: קניתי ויטמין לשיער (רוטס hr). שמתי לב שאין על זה כשרות וכשהתקשרתי לשרות לקוחות אמרו לי שהבעיה שיש בזה גלטין. הויטמינים הם כדורים שבולעים בשביל חיזוק השער ומניעת התרקחות, האם זה כשר?
תשובה: בענין הג'לטין קיימת מחלוקת. הרה"ר לא מאשרת מוצרים בהם קיים ג'לטין לא כשר.
שאלה: האות ס : מדוע האות ס לא מופיעה בתפילת כיפורים?
תשובה: איני חושב שהדבר במכוון, אלא שהמלים שנכתבו שם מתחילות באות ש (שמאלית) וכנראה שהתייחסו לשתי אותיות אלו כאותה האות, ואולי היו כותבים מלים אלו באות "ס" ורק היום רגילים לכתוב אותן ב"ש", וראה למשל במחזורים ספרדיים - שם נכתבה המלה "סקור עין" ב"ס" ולא כמובא אצלנו ב"ש". כמו כן שם נכתבה מלה נוספת ב"ס" - סתר, ומלה אחת ב"ש" (לאחר האות "נ" במיקום של האות "ס") - שיח שפתותינו. לכן נראה שאין כאן סיבה עקרונית. הרב יאיר וסרטיל
שאלה: מניקה ביום כיפור: גיסתי ילדה ב- ג אב תש"ע. כאשר היא מניקה את הילד היא נעשית צמאה מאוד, ועוד אם היא לא שותה החלב נעשה פחות נוזלי וקשה להוציא אותו. השאלה היא מה דינה ביום כיפור?
תשובה: אם התינוק ניזון בעיקר מחלב והצום לא יאפשר לו לינוק, מותר לה באופן מיוחד לשתות בשיעורין. אם הפסקה של 9 דקות בין לגימה לחברתה אינה פותרת את הבעיה, מותר לה לשתות בכפית בזו אחר זו אך לא לגמוע ישר מהכוס.
שאלה: אל תשליכני?: מה הכוונה "אל תשליכיני לעת זקנה"? למה שה ישליך מישהו בגלל הגיל? גדולי הדור המבוגרים צריכים לחשוש?
תשובה: באופן כללי כשאדם מזדקן הוא נהיה חלש יותר ולכן מתפללים שהקב"ה ייתן את הכח והיכולת שגם בזמן שבאופן טבעי האדם נחלש, הוא יוכל לעמוד במטלות שלו.
שאלה: כירים חשמליות בחג: אין בביתי גז, האם אוכל לבשל בחג על כיריים חשמליות שישארו דלוקות כל החג?
תשובה: מותר לבשל בחג גם על כיריים חשמליות. את יכולה גם לכוון שעון שבת בכדי שהם לא יעבדו כל החג.
שאלה: הלכות עובד זר: אני עומד לקבל עובד זר ואיני יודע איך להתנהג איתו מבחינה דתית ובמיוחד בשבתות. האם יש ספר הלכות בנושא?
תשובה: איני מכיר ספר המוקדש באופן מיוחד לנושא של עובד זר, אולם את ההלכות הקשורות לשבת תוכל למצוא בדיני אמירה לנכרי בספר "שמירת שבת כהלכתה", והלכות נוספות בפרט בעניין בישולי נכרים תוכל למצוא בספר "בין ישראל לנכרי - ענייני יורה דעה" (הרב חיים בנימין גולדברג). הרב יאיר וסרטיל
שאלה: גרם הפעלת מכשיר חשמלי: מאוורר המופעל ע"י שעון שבת שנלחץ בטעות וכבה - האם מותר בשעת הצורך ללחוץ על הלחצן המפעיל כאשר הוא במצב מכובה, כדי שיידלק לאחר זמן ע"י שעון שבת? תורף השאלה: האם גרם הדלקה האסור (במקרים רגילים) זהו רק באש או אף בהפעלת כלי חשמלי שאין בו הבערה? אודה לכם על תשובה מנומקת.
תשובה: יש פוסקים שאוסרים, אך יש רבים המתירים כיוון שהפעלת המאוור היא מדרבנן, יש מקום להקל במיוחד כאשר יש צורך בגלל חמסין וכדו'.
שאלה: גוי המפעיל מדיח כלים בשבת: אנו חיים בחו"ל. האם מותר: 1. לתאם מראש (לפני השבת) עם השכנה הגויה לבוא בשעה יעודה ולהדליק המדיח כלים? 2. האם מותר לעוזרת בית גויה להשתמש בביתנו בשואב אבק בשבת ובחג?
תשובה: 1) כל מה שאסור לומר לגוי בשבת - אסור לומר לו גם לפני שבת. 2) הכלל הוא, שאם אומרים לגוי לעשות משהו כשר שאפשר לעשות זאת בדרך מותרת והגוי מעצמו החליט לעשות זאת בדרך אסורה - לא צריך למחות בו. אולם אם הדרך הרגילה לעשות את מה שאמרו לו היא בצורה אסורה - אסור לבקש ממנו שיעשה זאת, וכמובן שאסור לבקש ממנו מפורשות שיעשה דבר שאסור לנו לעשותו.
שאלה: הלכות ק"ש: 1) מהי הכוונה הכי פשוטה בפסוק הראשון של קריאת שמע (כולל הכוונות של המצוות: "לקיים מצוה דאוריתא.") והכוונה של בשכמל"ו, שיוצאים ידי חובה לפי כל הדעות? (אם אפשר, לכתוב מילה והכוונה שלה) 2) האם חייבים ב"שמע ישראל" לעצור לענות אמנים וקדושה וכו? 3) מתי מכוונים את ה"כוונות של המצוות"? (אחרי הברכה השניה של ק"ש, בזמן הברכות. וכו )
תשובה: 1) קבלת עול מלכות שמיים. כשאומרים ה' - הכוונה היא שמאמינים במציאותו של ה'. אלוקינו - זה מורה על השגחת ה' עלינו. ה' אחד - אחדות ה'. בפסוק זה זה בעצם מונחות יסודות האמונה של עם ישראל ומי שאומר אותם עם עומק הכוונה זה בעצם קבלת עול מלכות שמיים. 2) באמצע הפרק לא עונים אך ניתן בסוף פסוק לעצור ולכוון לשמוע מדין שומע כעונה. 3) לפני שמתחיל את המצווה יש לכוון שמקיימים את המצווה שה' ציווה.
שאלה: מציאת מפתח במקום ציבורי רב אנשים: מצאתי מפתח(פלדלת) לפני שלושה שבועות באיזור ובו מגרשי כדורסל רבים, באותו ערב שהייתי שם היה במקום המון אנשים(מעריך 80 אנשים) מרחבי תל אביב והאיזור. סיכוי גדול שהמפתח לא נשכח בזמן שאני הייתי שם אלא מוקדם יותר באותו היום ואפילו אולי כמה ימים, מה שמגדיל את מספר האנשים לכמה מאות אנשים מתל אביב והאיזור. האם אפשר להניח שהבעלים כבר התייאש מלמצוא את המפתח ושכפל לעצמו אחד חדש(בכל זאת,עברו שבועיים) ולזרוק את המפתח לפח, או לתלות מודעה היכן שמצאתיאת המפתח?
תשובה: לתלות מודעה ורק לאחר זמן לזרוק את המפתח.
שאלה: נחיתה ביום טוב שני של גלויות: נחיתה בחו"ל ביום טוב שני הרה"ג יעקב אריאל שאלה: אני תושב ישראל שומר מצוות. בצאת החג (שבשנה זו הוא גם צאת השבת) בשעת לילה אני טס לחו"ל ואמור לנחות ביום ראשון בצהריים (נסיעה לעסקים עם אנשי עסקים גויים). אני לא חובש כיפה בניכר ואין בי סימנים חיצוניים אחרים המיחדים את היותי יהודי. מה הדין לגבי? האם אני נחשב מחלל חג?
תשובה: בהגיעך למקום בו יש יהודים עליך לנהוג בפרהסיא יום טוב שני כמותם (גם אם אינך נראה כיהודי, זו חובתך האישית). הפתרון הוא להמתין בנמל התעופה עד צאת הכוכבים (שדות התעופה נמצאים מחוץ לערים ולכן אין צורך לשמור שם יו"ט שני). ראיתי תשובה זו בנושא נחיתה ביום טוב שני של גלויות, לצערי אני גם כן נתקעתי עם בעיה דומה אך לשבת בשדה תעופה הוא לא אפשרי כיווון שאני נוחת ביום שישי שהוא שמחת תורה השנה בחו"ל, אני אמור להתארח בבית של ידיד אשר לא ימצא בבית באותה השבת אז כביכול לא יהיה לי שום קשר ישיר עם תושבי המקום עד לאחר כניסת השבת להחליף את הנסיעה יעלה לי המון כסף ואני לא בטוח שאפשרי, הטיסה שלי חזור לארץ גם כן תלויה בכך שאני יגיע לאותו המקום, האם יש מקום להקל במקרה זה או שאני צריך להוציא הוצאה גדולה בכדי לשנות את הכרטיס דבר אשר יגרום לי צער במידה מסויימת. תשובה: אני מבין את צערך אך כבוד החג מצדיק הוצאה כספית. אין בררה אלא להחליף כרטיס. ה' ימלא את חסרונך.
שאלה: ב של ראש השנה: א. מדוע קיימת המשכת ראש השנה גם ביום ב בתשרי? ב. האם אי קיום הלכות היום הראשון גם ביום השני מהווה איסור מן התורה?
תשובה: א. במסכת ביצה מובא סיפור שהעדים באו מאוחר והשלימו את אותו יום קודש וגם למחרת המשיכו. ואז נקבע לכתחילה שראש השנה יהיה יומיים אך לא כמו יו"ט שני של גלויות שהוא מספק נקבע. אלא יש פה שני ימים וודאיים, הראשון מדאורייתא והשני מדרבנן. אמנם לשיטת בעל המאור התקנה הזו נקבעה רק לאותו זמן, ולאחר מכן כשנוסד הלוח, בארץ יש לעשות יום אחד. לטענתו כך נהוג היה לעשות בארץ עד שבאו חכמי הצרפתים ושינו את המנהג. לעומתו הרמב"ן מצדיק את שיטת הגאונים והרי"ף וכך פוסקים גם הרמב"ם והרא"ש, שלאחר שנקבע שעושים יומיים זה קביעה לדורות, ומה שנהגו בארץ ישראל לעשות רק יום אחד זה מכיוון שלא היו בני תורה ולא ידעו את הדין. ב. לפי הרמב"ם עובר על איסור תורה של לא תסור, לפי הרמב"ן לא עוברים על איסור תורה אך וודאי שאסור לעבור גם על איסור דרבנן.
שאלה: אב שאינו רוצה לפדות את בנו: מהן ההשלכות הרוחניות החלות על האב ועל הבן כשהאב אינו רוצה לפדות את בנו? כהן שיש לו חשש מאד כבד שאשתו היא מאחת מפסולי כהונה האם חייב או מותר לו לפדות את הבן שלהם?
תשובה: במקום לדון על "השלכות רוחניות" יש לדון על ביטול מצות עשה. יש חובה לאב לפדות את בנו, ויש חובה על הבן לפדות את עצמו במידה ואביו לא פדה אותו. מי מהם שלא עשה את חובתו - ביטל מצוות עשה. לגבי השאלה השניה - יש לפנות למורה הוראה, לפרט לו היטב את כל צדדי השאלה באופן מפורט ולנהוג על פי הדרכותיו.
שאלה: להסב תפילין כלפי חוץ: ברשותי תפילין של יד המיועדת להנחה כלפי פנים. האם ניתן להסב את התפילין כך שתהיה מיועדת להנחה כלפי חוץ?
תשובה: אפשר
שאלה: מעיין שמימיו עכורים: האם מעיין שמימיו עכורים ומלוכלכים כשר לטבילה או שיש בו דין של שינוי מראה?
תשובה: שינוי מראה לא פוסל במעיין.
שאלה: ברכת לחם מקמח תירס: אני רגישה לגלוטן ואני אוכלת רק לחם מקמח תירס מה עלי לברך על הלחם?
תשובה: שהכל.
שאלה: בדיקת שומשום: רציתי לדעת כיצד יש לברור שומשום (אם בכלל).
תשובה: יש לבדוק שאין בו קורים או הרבה אבקה בשקית. לאחר מכן יש לבדוק כמו אורז, כלומר, פותחים את השקית ומפזרים על שולחן לבן או צלחת לבנה, ובודקים בין הגרגירים אם מצויים שם חרקים או זחלים, ובייחוד אם הם דבוקים זה בזה. הרב יאיר וסרטיל
שאלה: כשרות של פלגים משיחיסטיים: לאור תשובות סותרות שקיבלתי בנושא, מה דעתו של הרב בעניין הבא: בכוונתי להתארח בבית חב"ד בחו"ל שהבנתי שהוא מנוהל ע"י חברים בפלג המשיחיסטי של החסידות. האם ניתן לדעתך לסמוך על הכשרות שלהם?
תשובה: לא צריך לחשוש לגבי הכשרות.
שאלה: כשרות רבנות מדריד: האם סלק מבושל וקלוף של חברת שופרסל שכתוב עליו "כשר פרווה בישול ישראל בהשגחת הרבנות מדריד ובאישור הרבנות לישראל" - האם מלל כזה ללא ציור חותמת וכדומה זה הכשר תקין? האם זה גם כשר למהדרין? ואם לא ממה יש לחשוש, למהדר?
תשובה: מלל זה הינו ר. במידה ורשום מהדרין, יתכן שאכן מוצר זה הינו מהדרין ואין בעיה במוצר זה.
שאלה: צמח הכרתי מהוא: מהוא צמח הכרתי שאוכלים בראש השנה-להבדיל מכרישה?
תשובה: מזהים כרתי כלוף. חתימה טובה בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: שבת חתן או ירח דבש: אנו זוג שעומד להתחתן בחודש הקרוב. בעקבות חופשת ירח הדבש המתוכננת נאלץ לדחות את שבת החתן בשבוע אחד. המשפחה של החתן ספרדים ומתעקשים לבטל הטיול לטובת שבת חתן מיד אחרי החתונה. עד כמה הנושא קריטי ועד כמה חשובות 7 ברכות עליהן קראתי באתר זה? מה ניתן לעשות כתחלופה לאותה שבת והאם נצטרך לבטל את ירח הדבש בתאריכים אלו?
תשובה: ח קבעו שכדי להשתית את הבסיס של הבית על יסוד בריא צריך שבעה ימים של 7 ברכות שבהם מברכים את הזוג שיהיה להם חיי אושר ושהבית יושתת על יסודות בריאים ואיתנים של קדושת הדורות של עם ישראל. כל העניין הזה של ה7 ברכות הוא לטובתכם וודאי שהוא יותר חשוב מן הטיול אותו תכננתם. אתם יכולים לדחות את הטיול לאחרי ימי ה7 ברכות.
שאלה: אזכרת נשמות ויום כפור: אנחנו אשכנזים(אולי זה חשוב לתשובות) יש לי 3 שאלות 1)ביום כפור ושמיני עצרת נוהגים לעשות אזכרת נשמות האם גם אני הבת אומרת את התפילה הזאת בבית הכנסת לזכר אמי או רק הגברים? 2)אבי בן 92 בית הכנסת נמצא קצת רחוק כדי שיוכל ללכת להתפלל ביום כיפור וגם קשה לו לשבת הרבה זמן,ביום זה יש תפילת יזכור האם הוא יכול להגיד תפילה זו בבית במקום בבית הכנסת? 3) כמו כן אבי מטופל בתרופות האם הוא יכול לקחת אותם עם קצת מים ביום הכפור? חג שמח ושבוע טוב.
תשובה: 1) גם הנשים אומרות אזכרת נשמות. 2) אפשר להגיד בבית 3) לכתחילה יש לפגום את המים (אפשר על ידי שקית תה שנותנת מרירות במים) ויש לשתות פחות משיעור של 40 מ"ל בכל פעם.
שאלה: קבלת שבת במוצאי ראש השנה: רציתי לברר, אם שבת שובה חלה במוצאי ראש השנה, מתפללים קבלת שבת רגילה או מקוצרת (למנהג אשכנזים)?
תשובה: מתפללים קבלת שבת מקוצרת. (עפ"י לוח ארץ ישראל לרב טיקוצינסקי) הרב יוסף אפריון
שאלה: לקחת את הכסף שמצא ילד קטן: בערב ראש השנה תשע"א היה בכיס חליפתי שני שטרות של 20 ש"ח. הלכתי למכלת וקניתי בשטר אחד של 20 ש"ח. ביצאתי מהמכלת משמשתי בכיסי לבדוק האם השטר השני נמצא בו, והבחנתי שהוא חסר. שערתי שכנראה הוא נפל במכלת כשהוצאתי דברים מהכיס. חזרתי למכלת וראיתי ילד (לפני בר מצוה) מחזיק שטר של 20 ש"ח ומראה לחבירו בשמחה. שאלתי אותו מצאת את זה עכשיו, הוא אמר לי כן. אמרתי לו נפל לי כאן עכשיו שטר של 20 ש"ח ולקחתי את השטר מידו והלכתי. אחרי שהלכתי לבי נקפני, כיון שהרי מצא מעות מפוזרים הרי אלו שלו, וא"כ הקטן זכה במציאה והיה אסור לי לקחת, ואח"כ עלה בדעתי שהרי המציאה שייכת לאביו, וברור שאם הייתי בא לאביו ומספר לו מה שקרא, ובמיוחד שמצבי הכספי מאד קשה, הוא היה מחזיר לי מיד את הכסף. מה הדין במקרה זה?
תשובה: ידוע שישנם אופנים שבהם מסתבר שהמאבד התייאש, כגון: דברים כבדים, חשובים, דברי מאכל, דרך הינוח, אבידה ישנה ועוד. במקרים אלו אפשר לומר שהיתה ידיעה של הבעלים לפני מציאת האבדה וממילא אין בעיה של יאוש שלא מדעת, והרי למסקנה נפסק כאביי שיאוש שלא מדעת לא הוי יאוש. בכסף שהוא דבר חשוב הסברה היא שאדם ממשמש בכיסו בכל שעה ושעה. בנידון שלנו אכן המאבד משמש בכיסו אך נראה שעדיין לא התייאש, והראיה שמיד חזר למקום שבו איבד את השטר ואכן מצא אותו (סביר להניח שזה אותו שטר ולא שטר אחר וכאן נמצא כאן היה). לא עצם המישמוש גורם את היאוש אלא מחשבת האדם שהוא לא יוכל להשיב אליו את הכסף מולידה את היאוש. במקרה שלנו המאבד בפירוש לא התייאש עדיין מהכסף (ואינו דומה לאדם שלא התייאש מחפץ שנפל לזוטו של ים שנעשה כצווח על ספינתו שטבעה, כי שם אין ביכולתו להשיב אליו את החפץ). ככלל במציאת אבידה, יש לבחון בשיקול דעת כל מקרה לגופו האם אפשר להניח שהבעלים ידעו והתייאשו או לא. ממילא אין צורך להכנס לסוגית מציאת קטן, כיון שהמאבד מעולם לא התייאש אלא השיב לעצמו את שלו משכבר. הרב ינון זמיר
שאלה: פסיקת הלכה לפי עדות: האם אדם מחוייב ללכת לפי מנהגי עדתו (ספרדי לפי מנהגי הספרדים וכד ) או שמא מספיק שיעשה לו רב? מה המקור של הדבר? וכן לגבי האם אדם מחוייב ללכת לפי מנהג אבותיו, כגון: שנהגו חומרא וכד?
תשובה: כתוב אל תיטוש תורת אימך וזה נאמר על מנהגי עדה שמחייבים את בני העדה. לעומת זאת מנהג אבות שאינו ממנהגי העדה אינו מחייב את הבן אם הוא לא קיבל את המנהג על עצמו.
שאלה: שימוש בשבת וביו"ט בגוי: קפץ לי הפקק הראשי של החשמל בשבת. האם מותר לומר לגוי להעלות את המתג כאשר הוא מדליק מזגן, תאורה, פלטה חשמלית ומקרר ומקפיא? האם עלי לנתק מהחשמל חלק מהדברים הנ"ל לפני הבקשה מהגוי? והאם הכל מותר בהנאה לאחר שהגוי חיבר לחשמל? האם במצב שאינני מוצא גוי מותר להשתמש בקטן? והאם יש הבדל בכל הדינים הנ"ל אם קורא הדבר ביו"ט ולא בשבת?
תשובה: חכמים אסרו אמירה לגוי. בדבר שהוא מהתורה, אסור גם במקום מצוה ודחק. ובדברים שאסור מדברי חכמים, יש מתירים במקום מצווה. לכן צריכים לשאול באופן פרטני בכל מקרה כיצד לנהוג. גם במקום שמתירים צריכים להוריד את האיסור לאיסור מדברי חכמים. זאת ניתן לעשות או על ידי גרמא או בהפחתת פעולות. למשל, בנוגע לחשמל לפי חלק מהפוסקים חשמל שאין בו חוט להט זה איסור מדברי חכמים. לכן יש הבדל בין אור פלורסנט לבין פלטה חשמלית או מנורה רגילה שיש בה חוט להט. יש הבדל בין שבת ליום טוב לענין גרם הדלקה. גרם הדלקה ביום טוב מותר.
שאלה: אנרגיות ברפואה סינית: הייתי בטיפול אצל בחור לא שומר מצוות שעוסק ברפואה סינית. בטיפול הוא ביצע איבחון ע"י נגיעה בכפות רגליים וע"מ לרפא הוא מתרכז ומזרים אנרגיות (לדבריו) בלי לומר מילה. האם מבחינה הלכתית יש עם זה בעיה?
תשובה: אינני רואה בזה בעיה. אך אינני יודע אם זה מועיל.
שאלה: הכנסת תינוקות לקברי צדיקים: האם מותר להכניס למתחם קברי צדיקים (לדוג : קבר רחל, רבי שמעון בר יוחאי, רבי מאיר בעל הנס) תינוק בן כחודשיים? במידה וכן- האם עליו לחבוש כיפה? מה בדבר קבר האר"י אשר נמצא בתוך בית קברות ולא במקום ייחודי משלו?
תשובה: אין מניעה להכניס תינוק לקברי אבות או צדיקים גדולים אלא שאם ישנה שם תפילה אין להכניסו שלא יפריע למתפללים. רצוי לא להכניס לבית קברות רגיל, אפילו אם באים לכבוד צדיק, אבל אין זה מכובד להכניס תינוק לשם. ורק לקברי צדיקים הגדולים שנזכרו מקודם שלגביהם כולנו ילדים קטנים המבקשים עזרתם לעורר רחמי שמים - ניתן להקל.
שאלה: שבת בצבא בלי בית כנסת: אני שומרת שבת ב ה כבר שנתיים לפני הגיוס שלי לצה ל היה לי פטור דתי אך בגלל שאינני חזקה ממש בתורה חשבתי שהפטור לא מגיע לי וחתמתי על ויתור. לאחר מכן גייסו אותי לתפקיד שיוצאים כל שבת שניה (תצפיתנית) התפקיד הוא נחשב מאוד חשוב בצה ל אך יש לי קושי בשבתות מפני שאני משרתת בישוב של התנחלות בבקעה ואין בו בית כנסת, יש הרבה תושבים תאילנדים בישוב, גם מבחינת אוכל זה לא קל כי אנחנו מבשלות בעצמנו. ביקשתי מאוד לצאת מהתפקיד כי באמת שקשה לי בלי בית הכנסת שהורגלתי אליה במשך 8 השנים האחרונות ובאמת ששבת שם עוברת לי כעונש אני בוכה המון ורציתי לדעת אם יש מה לעשות בנושא אולי מבחינת הלכות שיעזרו לי בהחלפת התפקיד.
תשובה: קודם כל יישר חילך שאת ממלאת תפקיד חשוב לעם ישראל, בזכות זה ד' אלוקי ישראל יגן עלייך מכל צרה ומכל חטא ועוון אכי"ר. ואם תשתדלי שמלבד מה שנחוץ לצורך התפקיד לא תחללי שבת בשום דבר- ד' יעזור שתוכלי להגיע למקום שבו תהיה לך שמחה שלימה בשמירת השבת.
שאלה: נשיאת נשק על ידי אשה בשבת באזור שקט: באחת השאלות הקודמות לגבי השאלה האם נבדק בימנו אם לבנות דתיות יש תנאים לגיוס העלה הרה ג יעקב אריאל את נושא הנשק שם הוא רשם שיש ללכת עם נשק רק בשעת הצורך ורציתי לדעת יותר פרטים בנושא. מפני שאני צריכה ללכת עם נשק גם בשבת על אף שאני משרתת בבקעה,באזור שקט יחסית
תשובה: רק מי שמכיר את תנאי המקום יכול לענות לך אם אכן יש צורך שכל אחד ישא נשק
שאלה: עבודה בשעת צום: שאלה זאת מטרידה אותי בנוגע לכל הצומות הקלים. אני אדם אשר עובד בשירות לקוחות, במקצוע אשר ניתן להגדירו כקרוב להנדסת תוכנה. אני נדרש לעתים לספק מענה ללקוח תוך מגבלת זמן. לדוגמא, לקוח צריך שעבודה מסוימת תעשה עד יום שני בערב וכאמור היום (יום ראשון) צום גדליה. את העבודה איני יכול לדחות וכך גם את הצום. הבעיה היא שהדברים לעיתים מורכבים בעבודתי ותחת הצום לפעמים הריכוז שלי ותשומת הלב לפרטים נפגמים, וכך גם עבודתי. וגם לעתים אני עלול לתת עבודה לא מספקת באיכותה (וכידוע אני גם מקבל ת בעבור זה לפי שעה). איני מחפש קולא לצום, אלא באמת להבין כיצד יש להתמודד עם בעיה זו.
תשובה: הפתרון הוא לבקש חופשה חלקית ביום הצום ולעבוד בו רק חצי יום
שאלה: להגדיל את המשכורת בשביל מענק לידה : אני אמורה ללדת בעז"ה אחרי החגים. מבירור שעשיתי בביטוח הלאומי, נאמר לי שהת של מענק הלידה, מחושב על פי הממוצע של שלושת החודשים האחרונים שלפני הלידה. אני עובדת במעון ומשתכרת לפי שעות. המעון היה בחופשה במשך כמעט כל חודש אוגוסט ולכן בחודש זה קיבלתי רבע משכורת, בחודש ספטמבר בגלל החגים אקבל רק חצי מהסכום, יוצא שהלידה היא אחרי חודשיים בהם משכורתי נמוכה משמעותית מבדרך כלל. האם מותר לי לבקש מהמעסיק שיתן לי מקדמה בתלושי אוגוסט וספטמבר על חשבון שעות שאכן אעבוד בהן בעתיד, ואת התלושים הללו אגיש לביטוח הלאומי?
תשובה: ההגיון מורה שהמחוקק רצה שהיולדת תקבל כפי המשכורת הראויה בהתעלמות מחופשת החגים. ולכן מסתבר שאם תפני לביטוח לאומי בטענה זו ותדרשי את זכותך יעתרו לבקשתך. יתכן שאין בעיה בהצעה שלך, שכן אין בכך שקר, שהרי למעשה המשמעות של הדברים שעכשיו משכורתך יקרה ולאחר מכן זולה. אך הדרך הישרה היא לפנות לביטוח לאומי כנ"ל. באם לא יעתרו לבקשתך ניתן לתובעם בבית המשפט ואין בכך משום איסור פניה לערכאות שהרי ברור שבכל אופן לא יבוא לבית הדין. הרב חננאל פאטשינו
שאלה: האם תפילת מוסף פוטרת נשים: א. אשה שנוהגת להתפלל תפילה אחת ביום - האם בשבת יכולה לצאת ידי חובה בתפילת מוסף? ב. אם היא מגיעה לבית הכנסת אחרי קריאת התורה - האם עדיף שתתפלל מוסף עם הציבור או שחרית ביחיד?
תשובה: א. אי אפשר לצאת ידי חובת תפילה בתפילת מוסף, כיוון שעיקרה של תפילת מוסף היא על הקורבנות ויש דעות שאשה פטורה מתפילת מוסף. כאשר ח אמרו שאשה חייבת בתפילה אחת בשבת הכוונה היא לתפילת שחרית. ב. אשה אינה חייבת בתפילה בציבור אולם אם היא מתפללת שחרית בשעה שהציבור מתפללין מוסף זה נחשב לגבה כאילו היא התפללה בציבור, ולכן עדיף להתפלל שחרית.
שאלה: דבר תורה זכר: האם יש מקור לכך שלא אומרים דברי תורה ב זכר? מהו המקור ומה הסיבה?
תשובה: לא מצאתי מקור למנהג שלא אומרים דבר תורה ב זכר. המנהג הזה נראה תמוה מאוד והוא כנראה טעות. מה יותר מתאים לומר דבר תורה בהתכנסות של יהודים בשבת קודש לרגל שמחת הולדת בן נוסף למשפחה ולעם ישראל. זאת ועוד, אחד הטעמים ל זכר הוא כדי לנחם את התינוק ששכח תלמודו שלמד בבטן אימו ובוודאי הנחמה המתאימה היא בדברי תורה. בפעם הבאה כדאי לך להכין מראש דבר תורה כדי לרומם את ה זכר. "לא ניתנו שבתות וימים טובים אלא לעסוק בהם בדברי תורה" מזל טוב! הרב יוסף אפריון
שאלה: התזת חלב אם בשבת לעינים של תינוק: האם מותר בשבת להתיז חלב אם ישירות משדי האם (בלי להעבירו לפני כן לכלי, שזה יותר בעייתי) לתוך עיניים של תינוק שיש בעיניו דלקת?
תשובה: כשיש צורך גדול בדבר ומדובר בתינוק קטן, מותר.
שאלה: צומות קלים לנשים עם ילדים: האם אישה שמטפלת בילדיה צריכה לצום אפילו שקשה לה גם לטפל בילדים וגם לצום?
תשובה: צריך להתאמץ ולצום כל זמן שאין סיכון. אפשר לקחת עזרה בטיפול הילדים.
שאלה: מספר בכורות בני ישראל במדבר: בפרשיית פדיון הבכורות בפרשת במדבר נאמר כי מספר הבכורות של כל ישראל מבן חודש ומעלה (חוץ משבט לוי) היו 22,273 אך מבחינה מתמטית זה לא עולה על הדעת, שהרי היו 60 ריבוא גברים לבד מטף ומן הסתם לפחות רוב הגברים היו נשואים לכן צריך לומר שהיו הרבה יותר בכורות לפחות 150,000. תשובה אחת שמעתי לשאלה זו והיא שרוב בכורות בני ישראל מתו במכת בכורות! ברצוני לדעת: 1) האם יש תשובות אחרות? 2) האם יש מקום לתשובה ששמעתי?
תשובה: יש מקום לתשובה זו. אולם יתכן שהיו בכורות רבים שנולדו לא בדרך טבעית והיו יוצאי דופן.